GiliGold/VAD_KnessetCorpus huggingface dataset:
צבי אלון: אני מבין שהשרה חשבה לעשות את הצעד הזה מתון יותר, ואני חושב שהמהלך הזה הוא נכון גם לפי מה שאנחנו הצגנו מבחינת המספרים והמשקלות.
רונן כהן: צריך לזכור שהדברים שנשמעים כאן מפי מר ישראלי באים על רקע ובאים מפי קבוצה שבכלל לא משלמת היטלים.
רונן כהן: זאת אומרת, מה שעומד מאחורי העניין הזה הוא: אנחנו רוצים שתהיה לנו זכות הצבעה כמו כולם, למרות שאנחנו כבר ארבע שנים נמנעים בצורה עקרונית מלשלם היטלים.
רונן כהן: ולכן, העמדה הזאת בעיניי, לכל הפחות, היא לא עמדה בתום לב.
רונן כהן: זאת אומרת, מגיעים אנשים שאומרים: בכוונה אנחנו לא נשלם היטלים.
רונן כהן: אבל, תנו לנו זכות הצבעה כמו כולם תוך שינוי המצב הקיים.
רונן כהן: אני סבור שיש להביא את העניין הזה כדי שיהיה ברור מה המניע.
כרמל שאמה-הכהן: האם יש זכות הצבעה למי שלא משלם היטלים?
רונן כהן: קול אחד.
רונן כהן: בוודאי שיש לו זכות הצבעה, לא שוללים את זה ממנו.
רונן כהן: אבל, המשקל הנוסף שהוא פועל יוצא של היקף הפעילות החקלאית שלו לא יהיה, מכיוון שהוא בחר שלא לשלם היטלים, והוא עושה את זה כבר במשך שש שנים.
כרמל שאמה-הכהן: נקודת ההתייחסות שלי זה היא לא מי שמשלם היטלים.
כרמל שאמה-הכהן: מעניין אותי החקלאי הקטן שמשלם היטלים מול החקלאי הגדול שמשלם היטלים.
כרמל שאמה-הכהן: תטפלו בחריגים.
צבי אלון: צריך להבין – יושבים האנשים האלה שנבחרו על-ידי המגדלים, ומהווים רוב בגוף הזה.
צבי אלון: הם מחליטים על גובה ההיטלים ועל השימוש בהם.
צבי אלון: אני חושב שזה סביר שאנשים שנושאים בנטל ייקחו את האחריות כשהם מחליטים לחייב 20 דונם לקילו או 50 שקל לדונם, בכדי לעשות קידום מכירות או בכדי לפתח זנים, או בכדי להשקיע בדברים אחרים.
צבי אלון: אנשים שמוציאים מכיסם את הכסף מחליטים על זה.
צבי אלון: זה לא רק עיקר, זה רוב רובו של התקציב.
סער פאוקר: שמי סער פאוקר, ואני היועץ המשפטי של התאחדות האיכרים.
סער פאוקר: כפי שאמרתי בישיבה הראשונה בנושא הזה בחודש מרס, גם אנחנו חושבים שיש מספר דברים שצריך לשנות בחוק.
סער פאוקר: אבל, צריך לשים לב וצריך להבחין בין הדיון בחוק לבין הדיון כאן שהוא בתקנות.
סער פאוקר: הקשר בין התשלום לבין זכות ההצבעה הוא אחד הנושאים שלדעתנו צריך לחשוב על שינוי בחוק.
סער פאוקר: אבל, לא פה.
סער פאוקר: למשל, מה קורה עם מישהו שיש לו מחלוקת בתום לב עם המועצה על תשלום ספציפי, להבדיל ממישהו שבאופן עקרוני לא מוכן לשלם?
סער פאוקר: לסוגיה שבה אנחנו דנים כרגע, סעיף 7(ב) לתקנות – עם כל הכבוד, אני חושב שההצעה שכבודו הציע - 50% - היא הצעה טובה.
סער פאוקר: השרה מוכנה 75%.
סער פאוקר: בעיניי 50% יותר טוב.
סער פאוקר: אבל, החשש שלי הוא שאם אנחנו נתעקש על ה-50% בסוף נישאר עם ה-100%, כי התקנות הקיימות הן 100%.
סער פאוקר: אם אנחנו לא נתקין את התקנות האלה לפני הבחירות עלולים להישאר עם מצב יותר גרוע שהבחירות יהיו לפי 100% שזה לדעת כולם לא מתאים.
סער פאוקר: לכן, עם כל הכבוד, אנחנו תומכים בהצעה הנוכחית של משרד החקלאות לגבי ה-75%.
סער פאוקר: דבר שני – אנחנו ביקשנו ממועצת הצמחים גם כדי לעודד אנשים להגיע להסדרי תשלומים עם המועצה, שמי שיעשה או עשה כבר הסדר תשלומים עם המועצה שהוא התחייב לשלם במספר מסוים של תשלומים, הפקיד צ'קים וכו', יכירו בו כאילו הוא שילם את הכסף.
סער פאוקר: נאמר לנו שהנושא הזה יידון על-ידי השופט שעומד בראש ועדת הבחירות.
דוד ישראלי: אדוני, אני חייב להגיב פה על שני דברים, והייתי רוצה גם לשמוע פה נתון מהאנשים המוסמכים לגבי אחוז האנשים שהצביעו בבחירות הקודמות למועצת הצמחים.
דוד ישראלי: הייתי מאוד לשמח לדעת את הנתון הזה, ואם אפשר עוד לפני שאני מדבר.
דוד ישראלי: האם מישהו יכול להגיד כמה הצביעו באחוזים?
דוד ישראלי: מה היה אחוז הצבעה?
צבי אלון: אני לא הייתי שם.
אורי נוסבאום: הייתי יכול לפנות אלינו, היינו בודקים את זה.
דוד ישראלי: הערכתי היא שהצביעו מסך המגדלים לא יותר מ-30%.
אורי נוסבאום: חבל שלא בדקת את זה לפני.
אורי נוסבאום: אם אתה בא לפה ומעלה טענה מסוימת, היית יכול לבדוק את זה.
דוד ישראלי: תבדקו, התוקפנות לא במקומה.
דוד ישראלי: נשתדל לדבר בצורה מנומסת.
דוד ישראלי: אני מוכרח לציין פה עובדה – בכל ישיבה שאנחנו משתתפים בה, האנשים האלה פה שמייצגים 1,700 חקלאים - אגב אנחנו כל קיבוץ סופרים לא בתור מספר האנשים המצויים באותו ענף או בסך הכול בתוך הקיבוץ הזה, אלא כשאנחנו אומרים 1,700 ו-47 קיבוצים תומכים בנו, אז כל קיבוץ מהווה קול אחד גם כן.
דוד ישראלי: מה שאמר קודם מר צבי אלון הולך לשני הכיוונים.
דוד ישראלי: אבל, בכל מקום אנחנו שומעים את נושא העבריינות במירכאות שלנו.
דוד ישראלי: אף אחד מאיתנו לא הורשע בבית משפט.
דוד ישראלי: המחלוקות שקיימות עומדות בבית המשפט, ועוד נראה מה יצא שם.
דוד ישראלי: נראה בבתי המשפט מי יש לו סמכות לגבות היטלים, ומי אין לו סמכות לגבות היטלים.
דוד ישראלי: כשנורשע בבתי המשפט בכל האינסטנציות הקיימות אז אדון צבי אלון תוכל להגיד שאנחנו מפירי חוק.
דוד ישראלי: בינתיים מי שמפר חוק זה מועצת הצמחים שגובה היטלים ללא סמכות, זה מועצת הצמחים שמקזזת לחקלאים נזקי טבע שמדינת ישראל משלמת את הפרמיה שלה ב-80%, ואז מועצת הצמחים שמה את היד על הכסף הזה, ולוקחת מחקלאים שצריכים את הכסף הזה לקיום המשק, כמו אסון טבע 2008 ששם החקלאים גמרו את המשקים שלהם לגמרי, ומועצת הצמחים שמה על זה את היד, ולקחה את הכסף, ועוד מתפארת אחר כך שהחקלאים משלמים את ההיטלים, כשהיא כמובן מחשבת את כל המיליונים האלה שהיא לקחה בתור תשלום היטלים מרצון של חקלאים.
דוד ישראלי: חקלאים לא משלמים כי הם לא יכולים, והם גם חושבים שהגיע הזמן לשנות את החוק - זה המסר שלנו.
דוד ישראלי: מילה אחרונה לסיום, אמר פה צבי אלון 50 שקל ישלם מגדל האפרסק היטלים, לא נורא.
דוד ישראלי: ואני אומר, זה כן נורא.
דוד ישראלי: כי בתחשיבי משרד החקלאות הרשמיים - ואמרנו את זה השבוע למנכ"ל משרד החקלאות כשישבנו בישיבה עם שרת החקלאות - בממוצע בשבע השנים הראשונות למגדל מטעים אין רווח, ואחרי שבע שנים הוא מתחיל להרוויח סדר גודל של כמה מאות שקלים.
דוד ישראלי: בוא נאמר 500 שקל רווח לדונם לשנה.
דוד ישראלי: הם באים והם רוצים 10% מהרווח אחרי שהבן אדם שילם כבר מס הכנסה, וביטוח לאומי, ומס מעסיקים.
כרמל שאמה-הכהן: זה לא לדיון היום.
דוד ישראלי: הפואנטה פה היא שהוא נקב במספר 50 שקל – לא נורא, שישלמו.
דוד ישראלי: אנחנו טוענים: כן, זה כן נורא.
דוד ישראלי: זה 10% מהרווח של החקלאי.
צבי אלון: אדוני, אני מצטער.
צבי אלון: עשרות שנים אני מופיע בוועדות הכנסת.
צבי אלון: מעולם לא ראיתי תופעה של ניצול הוועדה רק בשביל – וסלח לי שאני אומר את זה – לפרסם אחר כך ברבים את הפרוטוקול כשעיקר הפרוטוקול זה הדברים של אדון ישראלי ואחרים.
צבי אלון: בשתי מילים אני מוכרח לומר כך.
כרמל שאמה-הכהן: אבל, אדם שמפרסם של עצמו לא צריך פרוטוקול.
צבי אלון: כן, אבל זה עושה רושם.
צבי אלון: אני מסכים איתך.
צבי אלון: לכן, אני גוזל מזמנכם שתי שניות על מנת לומר כך.
צבי אלון: ראשית, לא אמרתי לא נורא.
צבי אלון: נתתי דוגמה ש-50 שקל זה תשלומים שאנשים משלמים.
צבי אלון: הזכרתי את זה בהקשר למדד שמונח פה לדיון על סדר-היום של היטלים כחלק מהחישוב של הנושא.
צבי אלון: לעובדות שאנחנו שומעים פה אין זכר, אין קשר.
צבי אלון: הדברים הם שונים לגמרי.
צבי אלון: גם בית המשפט העליון נתן את דעתו שהפעילות של המועצה היא דבר סביר ושקול.
צבי אלון: הם, למשל, אומרים: אם אנחנו כל כך חשובים, שיעשה את זה משרד החקלאות.
צבי אלון: אמרה השופטת העליונה הגברת עדנה ארבל שהיא דווקא חושבת שהנושא שחלק מהדברים האלה נעשים על-ידי תקציב המדינה וחלק על-ידי כספים של המגדלים באמצעות המועצה הוא דבר מדוד ושקול וסביר.
דוד ישראלי: אמר השופט רובינשטיין באותו פסק דין שהוא לא מבין מה הכפילות הזאת.
כרמל שאמה-הכהן: אני מבקש להפסיק את הוויכוח.
כרמל שאמה-הכהן: נציגת משרד התעשייה, המסחר והתעסוקה, בבקשה.
חן כהן: יש לי תשובה בנוגע לשאלתך הקודמת לגבי התאחדות התעשיינים.
חן כהן: בסופו של דבר, התאחדות התעשיינים הוא ארגון של מעסיקים, והממשלה לא מפקחת על ארגונים שכאלה, ולכן אין לנו מידע לגבי הליך הבחירות.
חן כהן: אם תרצו שנברר אנחנו יכולים לפנות אליהם באופן אישי.
כרמל שאמה-הכהן: קיבלתי תשובה לגביהם ב-SMS.
ניר ימין: אני מניח שזה שונה כי התאחדות התעשיינים היא לא גוף סטטוטורי.
חן כהן: לא, היא וולונטרי.
כרמל שאמה-הכהן: לקחתי את זה בתור מבנה של גוף יצרני, כמו מועצת ייצור כזאת, שיש הבדלים בין המפעלים.
כרמל שאמה-הכהן: משרד החקלאות לא יאהב את התשובה איך התעשיינים בוחרים.
כרמל שאמה-הכהן: שם דין מפעל קטן כדין טבע ואוסם.
כרמל שאמה-הכהן: כלומר, הם באים ומצביעים אחד לאחד.
קריאה: כך צריך גם פה.
קריאה: גם אצלנו בהתאחדות האיכרים זה כך.
כרמל שאמה-הכהן: כל הבקשה שלכם היא לשנות ל-1: 75.
צבי אלון: אחרת אנחנו נישאר עם ה-100.
צבי אלון: יש תקנה קיימת שאומרת את המשקל הקיים של ההיטלים.
לאה ורון: סליחה, זה לא נכון מה שאתה אומר.
לאה ורון: הוועדה אישרה נוסח מסוים בישיבה ב-22 במרץ.
צבי אלון: השרה לא חתמה על זה.
לאה ורון: אז אין לכם תקנות – זה המצב.
ניר ימין: לא, יש היום את התקנות הקיימות שזה 100% כמו שהוא אומר.
צבי נוסבאום: - - - היום זה תיקון לתקנות הקיימות.
צבי נוסבאום: הקיימות קובעות 100%.
צבי אלון: לכן, אני אומר שעדיף ללכת בדרך הפשרה.
דוד ישראלי: יש פה קטע של איום – זה לא לעניין.
דוד ישראלי: אני חושב שהם כבר הפסידו את ה- timing שלהם בתקנות הקיימות.
דוד ישראלי: היו צריכים כבר מזמן לצאת עם כל הרשימות ועם כל הדברים.
כרמל שאמה-הכהן: השרה דיברה גם איתי, ואני גם שומע אתכם פה.
כרמל שאמה-הכהן: לא הצלחתם לשכנע אותי לגבי 1: 75, ואני אומר לך את זה בלב שלם.
כרמל שאמה-הכהן: אם זה חוזר להיות 100% וזה לא יצא תחת ידי, זה כבר עניין אחר.
כרמל שאמה-הכהן: זה יורד לבסיס של הדמוקרטיה הבסיסית.
כרמל שאמה-הכהן: לי קשה לאשר את זה, ואני אומר לכם את האמת.
כרמל שאמה-הכהן: לא הבאתם פה איזה נימוק משכנע.
כרמל שאמה-הכהן: אנחנו קבענו את זה כדיון ראשון מייד עם החזרה מהפגרה על מנת לנסות לאפשר לכם לשנות את זה.
כרמל שאמה-הכהן: אבל, אני לא רואה פה משהו.
כרמל שאמה-הכהן: להיפך, מי שחושש במשרד החקלאות מה-1 פלוס 50, זה חשש מוגזם.
כרמל שאמה-הכהן: להיפך, זה אולי יכול לעשות רק יותר טוב במועצת הצמחים – להכניס אם לא את כולם, לא את כולם הסרבנים.
כרמל שאמה-הכהן: אולי חלק מהם למעגל ההשתתפות במערכת הזאת, כי המנגנון הזה של דיספרופורציה בזכות הדמוקרטית, לדעתי, מרחיק אנשים ממעגל הבחירות וממעגל ההשתתפות בקבלת ההחלטות.
כרמל שאמה-הכהן: ולכן, אם תרצו לחזור לתקנות המקוריות – זוהי בחירתכם.
כרמל שאמה-הכהן: ואם לא – יש לכם את התקנות שאישרנו, וזה המקסימום שאנחנו יכולים לעשות.
לאה ורון: צריך גם להזכיר שבתקנות שאישרה הוועדה נכללים תיקונים רבים ונוספים שגם הם לא יהיו אם משרד החקלאות בוחר להישאר עם הנוסח הישן של התקנות.
כרמל שאמה-הכהן: וגם לאחר שגם אישרתם את זה, ואנחנו כבר הוצאנו מכתב.
כרמל שאמה-הכהן: אני חשבתי שיש לכם איזשהו משהו קיצוני, איזה טעות שנפלה תחת ידה של הוועדה, איזה משהו שפספסנו בגדול, ולכן נתתי את הסכמתי לקיים את הדיון הזה לפנים משורת הדין כי זה מעשה שנעשה, מעשה עשוי, וזה באמת היה תהליך חריג.
כרמל שאמה-הכהן: אבל, לא שמעתי פה משהו חדש.
כרמל שאמה-הכהן: ברור לי שמי שאהב את ה-1 פלוס אין סוף פרופורציה יאהב יותר 1:75 מאשר אחד וחצי.
כרמל שאמה-הכהן: אבל, אני הייתי רוצה אחד לאחד.
כרמל שאמה-הכהן: אבל, הלכתי ואיזנתי פה, והלכתי בדרך האמצע.
כרמל שאמה-הכהן: אחד וחצי נראה לי ראוי ומאוזן.
כרמל שאמה-הכהן: תוכלו להישאר גם עם ה-100%, אבל זו כבר תהיה בחירתכם.
ניר ימין: מאחר והוגשו תקנות חדשות – הוועדה אומנם כבר אישרה את התקנות הקודמות – רק שיובהר למען הסדר הטוב שכל השינויים עם כל התיקונים שאושרו בפעם הקודמת תקפים והם מאושרים על-ידי הוועדה.
כרמל שאמה-הכהן: מה שנשאר - השרה צריכה לחתום, אם היא רוצה.
חמד עמאר: על סדר-היום אישור תקנות הגז (בטיחות ורישוי)(רישוי העוסקים בעבודות גפ"מ)(תיקון), התשע"א-2010.
חמד עמאר: אבקש מנציג משרד התשתיות לקרוא את מכתב השר, ולאחר מכן נעבור להקראה ולאישור התקנות.
גל נוי אפרת: שמי גל נוי אפרת, ואני מהלשכה המשפטית במשרד התשתיות הלאומית.
גל נוי אפרת: התקנות שבנדון מותקנות בידי שר התשתיות הלאומיות בהסכמת שר התעשייה, המסחר והתעסוקה, והן טעונות אישור ועדת הכלכלה של הכנסת.
גל נוי אפרת: עיקרי התיקון המוצע הינם הוספת עבודות גפ"מ שאינן דורשות רישיון לעסוק בעבודות גפ"מ מאת מנהל ענייני בטיחות הגז, ותיקון הוראת המעבר, כמפורט להלן.
גל נוי אפרת: תקנה 3 לתקנות המקוריות קובעת רשימה של עבודות גפ"מ שאינן טעונות רישיון מאת מנהל ענייני בטיחות הגז.
גל נוי אפרת: מוצע, להוסיף לרשימה זו אימות דיוק לעניין מתקן לתדלוק רכב בגפ"מ ונטילת דגימת גפ"מ לצורך בדיקת התאמתו לתקן.
גל נוי אפרת: כן מוצע לקבוע כי אימות דיוק לעניין מתקן לתדלוק רכב בגפ"מ, טעון הכשרה והסמכה על-ידי המפקח על המשקלות והמידות, וכי נטילת דגימת גפ"מ טעונה הכשרה והסמכה על-ידי מעבדה מוסמכת, ותיעשה בנוכחות מתקין גפ"מ רמה 2.
גל נוי אפרת: התיקון העיקרי השני המוצע הוא תיקון של הוראת המעבר.
גל נוי אפרת: בהתאם לתקנה 5 לתקנות המקוריות אחד מהתנאים לקבלת רישיון מתכנן גפ"מ או מתכנן גפ"מ בכיר, לפי העניין, הוא היות מבקש הרישיון מהנדס באחד מהתחומים המקצועיים שנקבעו בתקנה.
גל נוי אפרת: לאור פניות שנתקבלו במשרד, מוצע לקבוע הוראת מעבר לפיה המנהל יוסמך להעניק רישיון מתכנן גפ"מ או מתכנן גפ"מ בכיר שיוגבל לעיסוק בעבודות גפ"מ במתקני גפ"מ שקיבולם המרבי הכולל אינו עולה על 150 טון, לפי העניין, להנדסאי שערב תחילת התקנות העיקריות היה מתקין גפ"מ רמה 2, ואשר עסק בתחום תכנון מתקני גפ"מ במשך 5 או 10 שנים, לפי העניין.
גל נוי אפרת: שר התעשייה המסחר והתעסוקה נתן הסכמתו להתקנת התקנות שבנדון, ואנחנו נודה בעד אישור ועדת הכלכלה לתיקון המוצע.
חמד עמאר: אם יש הערות למכתב השר והערות כללית לתקנות, אנחנו נתחיל בהערות כלליות ולאחר מכן ניכנס לגוף התקנות.
חמד עמאר: אם אין הערות אנחנו מתחילים בהקראה, בבקשה.
גל נוי אפרת: "תקנות הגז בטיחות ורישוי, רישוי עוסקים בעבודות גפ"מ (תיקון), התשע"א-2011 בתוקף סמכותי לפי סעיפים 9, 15(א), 29 ו-30 לחוק הגז (בטיחות ורישוי), התשמ"ט-1989 (להלן- החוק), בהסכמת שר התעשייה, המסחר והתעסוקה, באישור ועדת הכלכלה של הכנסת, אני מתקין תקנות אלה: תיקון תקנה 1 - 1.
גל נוי אפרת: בתקנה 1 לתקנות הגז (בטיחות ורישוי) (רישוי העוסקים בעבודות גפ"מ), התשס"ו-2006 (להלן - התקנות העיקריות) - (1) בהגדרה "אישור התמחות", בסופה יבוא "הכולל את פרטי המאמן וכן את תחום ההתמחות"; (2) בהגדרה "מכל מיטלטל", המילים "או תקן ישראלי 1493" – יימחקו;".
גל נוי אפרת: כאן אנחנו מבקשים להוסיף סעיף קטן (3) שלא נכלל בהצעה שהועברה לוועדה, ובעקבות הערות הייעוץ המשפטי אנחנו מבקשים להוסיף אותו.
גל נוי אפרת: אחרי הגדרה "מכל מיטלטל" יבוא: מעבדה מוסמכת כמשמעותה בחוק הרשות הלאומית להסמכת מעבדות, התשנ"ז-1977, שהוסמכה לבצע בדיקות של דגימות גפ"מ.
גל נוי אפרת: (4) בהגדרה "ת"י", פסקה (3) - תימחק;" (4) הופך ל-(5).
גל נוי אפרת: "(5) אחרי ההגדרה "מערכת גפ"מ מרכזית" יבוא: ""המפקח על משקלות ומידות" – כמשמעותו בפקודת המשקלות והמידות (להלן- פקודת המשקלות והמידות) ".
חמד עמאר: קודם כל, תסבירי את הסעיף, ולאחר מכן נעבור להערות – אם ישנן.
גל נוי אפרת: אוקיי.
גל נוי אפרת: בסוף ההגדרה "אישור התמחות", אנחנו מבקשים לקבוע שאישור ההתמחות כולל גם פרטים של המאמן שהעביר את ההתמחות לאותו עוסק, וגם את תחום ההתמחות שזה סעיף סטנדרטי שנכלל היום בסעיפי רישוי שכוללים חובה של התמחות.
גל נוי אפרת: בהגדרה "מכל מיטלטל" אנחנו מבקשים למחוק את המילים: "תקן ישראל 1493".
גל נוי אפרת: העניין של תקן 1493 הוא במכלים בקיבולת גדולה, מ-110 עד 460 ליטרים.
גל נוי אפרת: למכלים כאלה מתייחסים בשנים האחרונות לא כמכלים מיטלטלים.
גל נוי אפרת: בהתאם לתיקון של ההגדרה "מכל מיטלטל" בתקן ישראלי 158 חלק 1 ההפניה בהגדרה של מכל מיטלטל כיום היא רק לתקן 70, ולא לתקן 1493 שמכוון למכלים גדולים יותר.
לאה ורון: זאת אומרת, בהגדרה של "מכל מיטלטל" לא תהיה הפניה לתקן ישראלי.
גל נוי אפרת: נכון, תיוותר אך ורק הפנייה לתקן ישראל 70 כשתקן ישראלי 70 חל על מכלים בקיבולת של עד 110 ליטר מים, ותקן 1493, כפי שציינתי, חל על מכלים גדולים מ-110 עד 460 ליטרים כשגורמי המקצוע במשרדנו סבורים שלמכלים בגודל כזה לא נכון להתייחס כאל מכל מיטלטל.
חמד עמאר: האם יש תקן מסוים לנושא הזה?
חמד עמאר: עד 110?
גל נוי אפרת: כן, תקן 70.
גל נוי אפרת: הוא תקן שהוכרז על-ידי שר התמ"ת כתקן רשמי, וגם כיום יש הפניה בתקנות העיקריות לתקן הזה.
חמד עמאר: הערות לסעיף?
חמד עמאר: אין הערות לסעיף.
חמד עמאר: אני מאשר את תקנה 1.
חמד עמאר: אנחנו ממשיכים לסעיף 2 - תיקון תקנה 3.
גל נוי אפרת: "תיקון תקנה 3 – בתקנה 3 לתקנות העיקריות – (1) בתקנת משנה (א), בסופה יבוא: "(7) לעניין מתקן לתדלוק רכב בגפ"מ - אימות דיוק, אימות דיוק מחדש וביקורת, כהגדרתם בפקודת המשקלות והמידות ואישור דגם כמשמעותו בתקנות המשקלות והמידות, התשכ"ג-1963; (8) נטילת דגימת גפ"מ.
גל נוי אפרת: "
איילת זלדין: אני עו"ד איילת זלדין ממשרד התמ"ת.
איילת זלדין: אני מבינה שנמחקו עכשיו המילים: "לצורך בדיקת התאמתו לתקן".
איילת זלדין: אנחנו מציעים ללכת לנוסח שאושר לפני שלושה שבועות בתקנות מקורות אנרגיה.
איילת זלדין: זה תקן כתוקפו מזמן לזמן לפי חוק התקנים שעותק שלו מופקד לעיון הציבור במשרדי מכון התקנים הישראלים, והפניה אליו מצויה באתר האינטרנט של משרד התשתיות הלאומיות.
איתי עצמון: כלומר, מה שאת מציעה הוא להשאיר לצורך בדיקת התאמתו לתקן.
איתי עצמון: אבל, לפרט.
איילת זלדין: איפה הציבור יכול לעיין בתקן.
איתי עצמון: האם תוכלי לחזור על התוספת לגבי התקן?
איילת זלדין: כן.
איילת זלדין: לצורך בדיקתו והתאמתו לתקן לפי חוק התקנים שעותק שלו מופקד לעיון הציבור במשרדי מכון התקנים.
איילת זלדין: סליחה, תקן כתוקפו מזמן לזמן.
איתי עצמון: איזה תקן?
איתי עצמון: תקן רשמי?
איילת זלדין: זה תקן לא רשמי.
איילת זלדין: אנחנו מאמצים תקנים לא רשמיים.
לאה ורון: האם זה לא משהו שפניתם למשרד וביקשתם לכלול?
לאה ורון: הרי התקנות הן בהסכמה.
איילת זלדין: היה כתוב, וכרגע הורידו את זה.
איילת זלדין: כשבאתי לדיון שמעתי שזה ירד.
איילת זלדין: בתיקון תקנה 3 היא הקריאה כרגע את תקנה קטנה (8).
איילת זלדין: היה כתוב בנוסח שהוגש היום לוועדה, שאושר על-ידינו: "נטילת דגימת גפ"מ לצורך בדיקת התאמתו לתקן".
איילת זלדין: כשהגעתי לדיון נמסר לי על-ידי עו"ד גל נוי שהיא הולכת עכשיו למחוק את המילים: "לצורך בדיקת התאמתו לתקן".
איילת זלדין: כרגע זה נודע לי.
איילת זלדין: לכן, אני מציעה במקום למחוק את המילים "לצורך בדיקת התאמתו לתקן", מכיוון שזה לא תקן רשמי, אבל זה תקן ואנחנו מאמצים תקנים והופכים אותם למחייבים בחקיקת משנה כבר הרבה - - -
איתי עצמון: את אומרת את זה כעובדה.
איתי עצמון: אבל, יש עם זה בעייתיות.
איתי עצמון: יש בעייתיות מבחינת נגישות הציבור לתקנים האלה.
איתי עצמון: זה נושא שגם כרגע נדון בבית משפט העליון.
איילת זלדין: זה נדון בהקשר של זכויות יוצרים.
איתי עצמון: נכון, ולגבי פרסום תקן ונגישות הציבור לתקנים האלה.
לאה ורון: והתשלום עבורם.
איילת זלדין: לכן, אני מציעה שבתוך ההגדרה יהיה כתוב בדיוק איפה התקן נגיש.
איילת זלדין: הוא יהיה נגיש.
איילת זלדין: הוא יועמד לעיון הציבור במשרדי מכון התקנים, והוא גם יפורסם באתר האינטרנט של משרד התשתיות.
איילת זלדין: אני גם אומרת שהבנתי שזה הנוסח שאושר לפני שלושה שבועות בתקנות מקורות אנרגיה בוועדה הזו.
איתי עצמון: מה רע בנוסח: "נטילת דגימת גפ"מ"?
איילת זלדין: לפי מה?
איילת זלדין: לצורך מה נטילת דגימת גפ"מ?
איילת זלדין: הרי הרעיון הוא שנותנים את דגימת גפ"מ לצורך בדיקת התאמתו לתקן.
איילת זלדין: אם זה הדבר שרוצים להגיד אז צריך להגיד אותו.
איילת זלדין: במקום להוריד אותו להגיד איפה אפשר לראות את התקן.
איתי עצמון: אבל, התיקון שלך לא פותר את הקושי שיש בהפניה לתקנים לא רשמיים, מכיוון שגם כיום אפשר לעיין בתקנים האלה.
איתי עצמון: הבעיה היא שהם לא נגישים לציבור, למשל, באתר האינטרנט.
איילת זלדין: התיקון שלי הוא שהוא יהיה באתר האינטרנט של משרד התשתיות הלאומיות.
איילת זלדין: התקן יפורסם.
עדנה הראל: לא, התקן עצמו לא יהיה – ההפניה.
גל נוי אפרת: ההפניה לתקן תהיה, אנחנו לא מפרסמים את התקנים עצמם.
גל נוי אפרת: אסור לנו לפרסם את התקנים.
איילת זלדין: אני לא מבינה.
איילת זלדין: אז מה עשיתם בתקנות מקורות אנרגיה?
גל נוי אפרת: - - -את ההפניה לתקן באתר האינטרנט של המשרד.
חמד עמאר: מהי עמדת משרד התשתיות בנושא?
גל נוי אפרת: בהצעה שהעברנו לאישור הוועדה כתבנו: "לצורך בדיקת התאמת לתקן".
גל נוי אפרת: בעקבות הערות הייעוץ המשפטי של הוועדה השמטנו את ארבע המילים האחרונות, ומבחינתנו אין מניעה להשאיר את המילים: "נטילת דגימת גפ"מ" בלי הסיפא, ולהבהיר לפרוטוקול שדגימת הגפ"מ נלקחת לצורך בדיקת התאמתו לתקן.
עדנה הראל: שמי עדנה הראל ואני ממשרד המשפטים.
עדנה הראל: אני מטפלת בענייני תקינה.
עדנה הראל: בין השאר, בתפר הזה בין התקינה במשרדים השונים.
עדנה הראל: אנחנו מכירים היטב את רגישות הוועדה בעניין התקינה.
עדנה הראל: אני לא בטוחה שזה המקרה.
עדנה הראל: זה לא מקרה שחייב להיות מוזכר התקן, ולא מקרה שהרגישות הזאת רלוונטית, מכיוון שבדיקת ההתאמה לתקן זה המעשה שהמינהל עושה.
עדנה הראל: ההבהרה שזה המעשה שהמינהל עושה, והוא משלם עבור התקן היא מעשה מינהלי ראוי שיובהר מה המינהל רוצה לעשות.
עדנה הראל: אבל, אם הוועדה עומדת על זה שלא יהיה כתוב בתקנות שזה מה שהמינהל עושה אז אפשר לוותר על זה.
עדנה הראל: אני רק חושבת שזה לא מסוג הדברים שאליהם כיוונה הוועדה כשהוועדה ראתה קושי עם אזכור תקנים בחקיקה.
חמד עמאר: בסדר גמור, תודה.
חמד עמאר: למחוק את המילים.
חמד עמאר: נמשיך.
גל נוי אפרת: "(2) במקום תקנת משנה (ב) יבוא: "(ב) על אף האמור בתקנת משנה (א)- (1) עבודת גפ"מ כמפורט בפסקאות (1) עד (5) טעונה הכשרה והסמכה על-ידי ספק הגז שבמסגרת עיסוקו היא נעשית, על-פי נהלים כתובים שלו; (2) עבודת גפ"מ כמפורט בפסקה (7) טעונה הכשרה והסמכה על-ידי המפקח על המשקלות והמידות;" ב-(3) יש שינוי קטן בעקבות הערות הייעוץ המשפטי של הוועדה.
גל נוי אפרת: "(3) עבודת גפ"מ כמפורט בפסקה (8) טעונה הכשרה והסמכה על-ידי מעבדה מוסמכת, ותיעשה בנוכחות מתקין גפ"מ רמה 2 לפחות.
גל נוי אפרת: ", וההגדרה של "מעבדה מוסמכת" תיווסף לתיקון של תקנה 1.
איתי עצמון: האם תוכלי ללכת צעד אחד אחורה ולהסביר לגבי סוגי העבודות שהוספתם כאן מה המצב כיום, מי מבצע היום את העבודות האלה?
גל נוי אפרת: לגבי העבודה הראשונה שאנחנו מבקשים להוסיף כעבודה שפטורה מרישיון וטעונה הכשרה והסמכה – אימות דיוק, אימות דיוק מחדש וביקורת לעניין מתקן לתדלוק רכב בגפ"מ כהגדרת המונחים האלה בפקודת המשקלות, ואני ארחיב.
גל נוי אפרת: פקודת המשקלות והמידות מחייבת כי כל משקל, מידה, או מכונת שקילה יעברו בדיקה של אימות דיוק, אימות דיוק מחדש וביקורת, ויקבלו אישור אימות מהמפקח על המשקלות והמידות והסטנדרטים ממשרד התמ"ת שיושב לצידי.
גל נוי אפרת: מתקן לתדלוק רכב בגפ"מ נכנס להגדרה של המונח מידה בפקודת המשקלות, ועל כן חוסה בצילה של הפקודה.
גל נוי אפרת: בפועל, מבקרי משקלות ומידות שהוסמכו על-ידי המפקח על המשקלות והמידות במשרד התמ"ת שאלה הם עובדי מדינה של היחידה עצמה, הוסמכו לבדוק את הדיוק של המונה של מתקן לתדלוק רכב בגפ"מ כך שהוא לא יעלה על הסטייה המרבית המותרת.
חמד עמאר: מה הסטייה המרבית המותרת?
יצחק קמחי: אין לי את זה כאן.
יצחק קמחי: אבל, זה טולרנסים שקבועים, פעילות שקבועה בתקנות, ומסתמכת על ארגון ה –OIML.
חמד עמאר: זה ידוע, בסדר.
גל נוי אפרת: לעניין העבודה השנייה שאנחנו מבקשים לפטור מרישיון, נטילת דגימת גפ"מ – כיום אחד מתפקידי עובדי מעבדות מוסמכות הוא ליטול דגימות של גפ"מ לצורך בדיקת התאמתו לתקנים, לשני סוגים של תקנים.
גל נוי אפרת: אחד מהתקנים הוא תקן 1134 חלק 1 שקובע את הדרישות הכימיות של הגפ"מ למטרות כלליות, למעט גפ"מ לתחבורה.
גל נוי אפרת: התקן השני הוא תקן 5202 שקובע את הדרישות הכימיות, ובין היתר קובע את הדרישות הכימיות לגפ"מ לתחבורה.
גל נוי אפרת: עובדי המעבדות המוסמכות – אנחנו מבקשים להציע שבהכשרה והסמכה של המעבדה המוסמכת, ובנוכחות מתקין גפ"מ רמה 2 יהיו מוסמכים לבצע את דגימת הגפ"מ לצורך התאמתה לאחד מהתקנים הללו ללא שהם ידרשו לרישיון.
חמד עמאר: האם יש הערות לתיקון תקנה 3, סעיף 2? אין הערות.
חמד עמאר: אני מאשר עם כל התיקונים שעליהם דובר.
חמד עמאר: אנחנו עוברים לתיקון תקנה 5.
גל נוי אפרת: "תיקון תקנה 5 - בתקנה 5(ב) לתקנות העיקריות, לפני "לפי תכנית בחינות" יבוא "בתום תקופת ההתמחות".
גל נוי אפרת: כאן אנחנו מבקשים להבהיר למען הסר ספק שלבחינות שנערכות באגף להכשרה במשרד התמ"ת ניתן לגשת אך ורק בתום תקופת ההתמחות שקבועה היום בתקנות.
חמד עמאר: מהי תקופת ההתמחות?
גל נוי אפרת: חצי שנה למתקין גפ"מ רמה 1, ומתקין גפ"מ רמה 2 נדרש לעבוד במשך שנתיים לפחות.
חמד עמאר: אנחנו עוברי לתיקון תקנה 6.
גל נוי אפרת: "תיקון תקנה 6 האמור בתקנה 6 לתקנות העיקריות יסומן (א) ואחריו יבוא: "(ב) המנהל או מי שהוא הסמיכו לכך, רשאי לדרוש ממבקש הרישיון ומהמאמן ביאורים בקשר למסמכים שבתקנת משנה (א) ופרטים נוספים, בין בעל-פה ובין בכתב.
חמד עמאר: הסבר.
גל נוי אפרת: גם כאן אנחנו מבקשים לעדכן את התקנה לתקנות שקובעות רישוי בתחומים אחרים, ולקבוע שהמנהל רשאי לדרוש ביאורים ממבקש הרישיון שהמציא את המסמכים שקבועים היום בתקנה 6 בקשר לאותם מסמכים.
לאה ורון: תקנה 6 בנוסחה מתחילה בזה שמי שמבקש רישיון יגיש למנהל בקשה בשני עותקים, ואליה הוא יצרף תעודות שונות.
גל נוי אפרת: אנחנו מבקשים להוסיף את תקנת משנה (ב) שתקבע שהמנהל רשאי לדרוש ממבקש הרישיון ומהמאמן ביאורים בקשר למסמכים שאותו מבקש רישיון המציא לפי תקנה 6, ופרטים נוספים בין בעל-פה ובין בכתב, כמו שמקובל בתקנות רישוי אחרות שדורשות התמחות.
לאה ורון: האם זה צריך להיאמר מפורש בתקנות?
לאה ורון: האם זה לא ברור שאם המנהל מקבל בקשות הוא יכול לברר לגביהן?
גל נוי אפרת: אנחנו מבקשים לקבוע את זה כסעיף מפורש שלא יתעוררו שאלות לגבי סמכות המנהל.
איתי עצמון: זה בחוק היום.
איתי עצמון: אני רק מסב את תשומת הלב שהיום בסעיף 10(ב) לחוק הגז (בטיחות ורישוי) המנהל רשאי לדרוש ממבקש רישיון, ספק גז, פרטים או מסמכים נוספים אם נראה לו כי הדבר דרוש בנסיבות העניין לצורך החלטה בבקשה.
איתי עצמון: כלומר, אתם מתאימים כאן את הבקשה לרישיון.
איתי עצמון: אני רק מציע להוסיף בתקנת משנה (ב) המוצעת: לצורך החלטה בבקשה.
איתי עצמון: כלומר, להתאים את הנוסח לסעיף 10(ב) לחוק.
גל נוי אפרת: אנחנו מסכימים לתוספת.
חמד עמאר: אני מאשר עם התוספת שהוצעה על-ידי היועץ המשפטי.
חמד עמאר: אנחנו עוברים לתיקון תקנה 13.
גל נוי אפרת: "תיקון תקנה 13 - האמור בתקנה 13 לתקנות העיקריות יסומן (א) ואחריו יבוא: "(ב) על אף האמור בתקנה 5(א)(3) ו-(4) – (1) המנהל רשאי להעניק רישיון מתכנן גפ"מ למי שנוסף על התנאים המפורטים בסעיפים 15(א)(1) ו-(2) ו-(ב) לחוק, הגיש בקשה לפי תקנה 6, לא יאוחר מיום ג' בטבת התשע"ב (29 בדצמבר 2011), ונתקיימו לגביו כל אלה: (א) ערב תחילתן של תקנות אלה היה מתקין גפ"מ רמה 2; (ב) הוא עסק בתחום תכנון מיתקני גפ"מ לצריכה עצמית עם מאגר בקיבול מרבי כולל העולה על 10 טון או בתכנון מיתקני גפ"מ שלא לצריכה עצמית, במשך 5 שנים לפחות; (ג) הוא הנדסאי הרשום בפנקס ההנדסאים והטכנאים המוסמכים המתנהל בידי האגף להכשרה, באחד מהתחומים המקצועיים המפורטים בתקנה 5(א); (2) המנהל רשאי להעניק רישיון מתכנן גפ"מ בכיר שיוגבל לעיסוק בעבודות גפ"מ במיתקני גפ"מ שקיבולם המרבי הכולל אינו עולה על 150 טון, למי שנוסף על התנאים המפורטים בסעיפים 15(א)(1) ו-(2) ו-(ב) לחוק, הגיש בקשה לפי תקנה 6, לא יאוחר מיום ג' בטבת התשע"ב (29 בדצמבר 2011), ונתקיימו לגביו כל אלה: (א) ערב תחילתן של תקנות אלה היה מתקין גפ"מ רמה 2; (ב) הוא עסק בתחום תכנון מיתקני גפ"מ לצריכה עצמית בקיבול מרבי כולל העולה על 20 טון או בתכנון מיתקני גפ"מ שלא לצריכה עצמית בקיבול מרבי כולל העולה על 10 טון, במשך 10 שנים לפחות; (ג) הוא הנדסאי הרשום בפנקס ההנדסאים והטכנאים המוסמכים המתנהל בידי האגף להכשרה, באחד מהתחומים המקצועיים המפורטים בתקנה 5(א)(3).
איתי עצמון: האם תוכלי להסביר, בבקשה, מה הרקע להוספת הוראת המעבר?
לאה ורון: וגם לומר לוועדה בכמה אנשים, להערכתכם, מדובר.